PATVIRTINTA

 Šiaulių lopšelio-darželio „Kregždutė“

 direktoriaus 2016 m. gruodžio 21 d.

 įsakymu Nr. P-33

**ŠIAULIŲ LOPŠELIS-DARŽELIS „KREGŽDUTĖ“, KODAS 190526385**

**2017 – 2019 METŲ STRATEGINIS VEIKLOS PLANAS (12)**

**I SKYRIUS**

 **VEIKLOS KONTEKSTAS**

Lietuvos švietimo politika yra formuojama pagal Europos Sąjungos švietimo gaires ir prioritetus.

Šiaulių lopšelis-darželis „Kregždutė“ yra Šiaulių miesto biudžetinė ikimokyklinio ugdymo įstaiga, viešas juridinis asmuo. Savo veiklą lopšelis-darželis planuoja rengdamas strateginį veiklos planą trejiems metams. Šis planas dera su 2015-2024 m. Šiaulių miesto strateginiu plėtros planu, su Šiaulių miesto savivaldybės 2016-2018 m. veiklos plano 2016 m. švietimo prieinamumo ir kokybės užtikrinimo programos (Nr. 8) aprašymu.

Analizuodami dabartį ir strateguodami ateitį, išskyrėme lopšelio-darželio stipriąsias ir silpnąsias puses, kuriomis parodome priemonių svarbą lopšelio-darželio veiklos gerinimui.

Stipriosios pusės:

* lopšelis-darželis „Kregždutė“ atviras pokyčiams (inovatyvus bendradarbiavimas su socialiniais partneriais, turinčiais pozityvios įtakos įstaigos veiklai), tenkinamas vaikų neformaliojo ugdymo poreikis.
* geras pedagogų profesinis pasirengimas įtakoja vaikų ugdymo(si) ir vertinimo kokybę.

 Silpnosios pusės:

* stiprintina pedagogų ir tėvų partnerystė (informavimas, švietimas, susitarimas);
* tobulintinas informacinių technologijų taikymas įstaigoje (ugdomajame procese, administravime);
* siektinas tolesnis edukacinių aplinkų modernizavimas (vidaus ir lauko erdvių).

Užtikrinant valstybės švietimo politikos įgyvendinimą būtina sudaryti saugias ir sveikas vaikų ugdymo(si) sąlygas, sukurti modernią ugdymo(si) aplinką.

Tuo tikslu 2016-2018 metams miesto strateginiame plane numatytas lopšelio-darželio „Kregždutė“ modernizavimas. Šį projektą numatoma finansuoti iš Europos Sąjungos lėšų (388 tūkst. Eur), Valstybės biudžeto lėšų (29,2 tūkst. Eur) ir miesto savivaldybės biudžeto lėšų (29,2 tūkst. Eur).

Lopšelyje-darželyje būtina šildymo sistemos ir vandentiekio renovacija bei pastato sienų apšiltinimas.

 2016 metais parengti 2 investiciniai projektai. Investiciniu projektu „Šiaulių lopšelio-darželio „Kregždutė“ sienų šiltinimo darbai“ siekiama apšiltinti pastato cokolį ir sienas termoizoliacine medžiaga, įrengti nuogrindas. Numatoma projekto įgyvendinimo vertė 103,5 tūkst. Eur.

 Investiciniu projektu „Šiaulių lopšelio-darželio „Kregždutė“ šildymo sistemos remontas“ numatoma pakeisti šildymo sistemos vamzdyną ir sumontuoti naujus šildymo radiatorius. Numatoma projekto įgyvendinimo vertė 67,2 tūkst. Eur.

Įnformacinių technologijų plitimas įvairiose veiklos srityse įtakoja ir lopšelio-darželio informacijos prieinamumui bei veiklos kokybės gerinimui. 2017 m. numatoma lopšelį-darželį pilnai aprūpinti internetiniu ryšiu, o 2018 m. numatoma diegti elektroninį dienyną.

Patvirtinta lopšelio-darželio 2016 m. programos sąmata (354,5 tūkst. Eur) pagal finansavimo šaltinius: savivaldybės biudžeto lėšos 180,4 tūkst. Eur, mokinio krepšelio lėšos (MK) – 113,3 tūkst. Eur, ir spec. lėšos – 60,8 tūkst. Eur.

2016 m. iš miesto biudžeto papildomai gauta 10,9 tūkst. Eur: virtuvės įrangos įsigijimui – 2,0 tūkst. Eur ir kiemo teritorijos aptvėrimui – 8,9 tūkst. Eur. Iki 2016 m. lapkričio mėn. įsigijome žaislų, ugdymo priemonių, vaikiškos literatūros už 880 Eur, 3 kompiuterius- už 1374 Eur. Muzikinėms priemonėms išleista 200 Eur, ūkinėms higieninėms ir kanceliarinėms prekėms – 3000 Eur, grupėse atnaujintos edukacinės erdvės už 650 Eur. Lauke įrengtos 7 smėlio dėžės už 2450 Eur.

Įgyvendinant šį strateginį planą vykdoma programos sąmata, parengta vadovaujantis Lietuvos Respublikos vietos savivaldos ir švietimo įstatymo nuostatomis, objektyviai įvertinus įstaigos ūkinę, finansinę veiklas bei žmogiškuosius išteklius.

**II SKYRIUS**

**TIKSLAS – IKIMOKYKLINIO IR PRIEŠMOKYKLINIO UGDYMO POREIKIŲ TENKINIMAS (kodas 01)**

| Rezultato vertinimo kriterijaus pavadinimas ir mato vienetas | 2016 metų faktas | 2017 metų | 2018 metų | 2019 metų |
| --- | --- | --- | --- | --- |
| 1. Vaikų, lankančių įstaigą, skaičius | 140 | 134 | 140 | 140 |
| 2. Teikiama logopedo pagalba (vaikų sk.) | 32 | 30 | 30 | 30 |
| 3. Tęsiamų edukacinių projektų skaičius | 4 | 3 | 3 | 3 |
| 6. Pedagogų, dalyvavusių kvalifikacijos tobulinimosi renginiuose, skaičius | 15 | 16 | 16 | 16 |
| 7. Renginių, vykusių netradicinėse aplinkose, skaičius | 40 | 40 | 40 | 40 |
| 8. Papildomai įsteigtų vaiko asmeninės raiškos būrelių skaičius | 5 | 6 | 6 | 6 |
| 9. Vaikų, lankančių asmeninės raiškos būrelius, skaičius | 100 | 80 | 100 | 100 |
| 10. Lauko priemonių, skatinančių vaikus judėti, komplektų skaičius | 11 | 7 | 7 | 7 |
| 11. Įsigytų leidinių gamtosaugos, sveikos gyvensenos ugdymo temomis skaičius | 2 | 2 | 2 | 2 |
| 12. Atvirų metodinių veiklų, taikant kūrybines inžinerijos technologijas, skaičius | 0 | 11 | 11 | 11 |
| 13. Informacinės (internetinės) sistemos „Gero darželio link“ įdiegimas | 0 | 1 | 1 | 1 |

**III SKYRIUS**

**01 TIKSLUI ĮGYVENDINTI SKIRTI UŽDAVINIAI IR PRIEMONĖS**

 Vadovaujantis Lietuvos Respublikos švietimo įstatymu švietimo teikėjas atsako už švietimo kokybę pasirinkdamas savitą ugdymo turinį, atitinkantį ikimokyklinį ir priešmokyklinį ugdymą.

 Ugdomąją veiklą lopšelis-darželis vykdo vadovaudamasis šiomis ugdymo programomis: atnaujinama ikimokyklinio ugdymo programa „Aš skubu užaugt...“ (2017), Priešmokyklinio ugdymo bendrąja programa (2014) ir tarptautine socialinių įgūdžių ugdymo programa „Zipio draugai“ (2002). Ugdymo turinys planuojamas pagal savaitės planavimo modelį „Plaukimo takelis“.

 Įgyvendinant programas numatoma ugdyti vaikų kūrybinius, inžinerinius gebėjimus, gamtosaugines nuostatas, komunikavimo įgūdžius. Bus tęsiamas etnokultūrinis ugdymas, sveikos gyvensenos pagrindai. Lauko erdves numatoma praturtinti priemonėmis, skatinančiomis vaidybinę raišką, kūrybinius žaidimus, sportinę veiklą. Lopšelis-darželis plėtos bendradarbiavimą su socialiniais partneriais.

**Uždaviniai:**

**01.01. Įgyvendinti ikimokyklinio ir priešmokyklinio ugdymo programas.**

Uždavinio įgyvendinimui reikalingas finansavimas, kurį skiria Savivaldybė, mokinio krepšelio lėšos, specialiosios programos ir paramos lėšos, žmogiškieji ištekliai. Būtina pedagogų kompetencija, bendradarbiavimas su šeima, IT taikymas ugdymo procese, ugdymo priemonių įvairovė.

Atnaujinamas ugdymo turinys integruojant inžinerinę, gamtosauginę, etnokultūrinę ir sveikatos projektines veiklas.

**Priemonės:**

01.01.01. Atnaujinto ugdymo turinio praktinis taikymas.

01.01.02. Informacinių technologijų plėtojimas.

01.01.03. Projektų integravimas į ugdomąjį procesą.

**01.02. Gerinti ugdymo kultūros kokybę.**

Vadovaujantis Lietuvos Respublikos švietimo ir mokslo ministro 2005 m. balandžio 18 d. įsakymu Nr. ĮSAK-627 „Dėl ikimokyklinio ugdynmo programų kriterijų aprašo“, Ikimokyklinio amžiaus vaikų pasiekimų aprašu (2014), 2016 m. atnaujinama lopšelio-darželio ikimokyklinio ugdymo programa „Aš skubu užaugt...“. Programos kokybiškam įgyvendinimui svarbu gerinti ugdymo kultūros kokybę – tėvų informavimą ir švietimą, šeimos įtraukimą į ugdomąjį procesą, nenutrūkstamą pedagogų kvalifikacijos kėlimą.

**Priemonės:**

01.02.01. Plėtoti bendruomenės veiklą palaikant partnerystės santykius su šeima..

01.02.02. Tobulinti pedagogų profesinius gebėjimus.

**01.03. Stiprinti vaikų sveikatinimą.**

Vykdant Lietuvos Respublikos sveikatos apsaugos ministro 2014 m. sausio 27 d. įsakymą Nr. V-124 „Dėl sveikatos priežiūros ikimokyklinio ugdymo įstaigose tvarkos aprašo ir vaikų sveikatos priežiūros ikimokyklinio ugdymo įstaigose rekomendacijų patvirtinimo“ pakeitimo“, Lietuvos Respublikos sveikatos apsaugos ministro 2016 m. sausio 26 d. įsakymą V-93 „Dėl Lietuvos Respublikos sveikatos apsaugos ministro 2010 m. balandžio 22 d. įsakymo Nr. V-313 „Dėl Lietuvos higienos normos HN75:2010 „Įstaiga, vykdanti ikimokyklinio ir (ar) priešmokyklinio ugdymo programą, bendrieji sveikatos saugos reikalavimai“ patvirtinimo pakeitimo“, siekiama užtikrinti saugią, palankią vaikų sveikatai įstaigos aplinką, ugdyti sveikos gyvensenos ir saugaus judėjimo įgūdžius, bendradarbiaujant su vaikų tėvais (globėjai, rūpintojais) bei socialiniais partneriais.

Toliau rengiamas ir į ugdymo turinį integruojamas sveikatinimo projektas, formuojantis bendruomenės sveikatos stiprinimo nuostatas.

**Priemonės:**

01.03.01. Tęstinio sveikatinimo projekto įgyvendinimas.

01.03.02. Kitų sveikatinimo priemonių organizavimas.

**IV SKYRIUS**

**TIKSLAS – LOPŠELIO-DARŽELIO UGDYMO APLINKŲ MODERNIZAVIMAS IR MATERIALINĖS BAZĖS STIPRINIMAS (kodas 02)**

| Rezultato vertinimo kriterijaus pavadinimas ir mato vienetas | 2016 metų faktas | 2017 metų | 2018 metų | 2019 metų |
| --- | --- | --- | --- | --- |
| 1. Darželio infrastruktūros modernizacija (%) | 0 | 20 | 40 | 40 |
| 2. Vandentiekio ir šildymo sistemos renovacija (%) | 0 | 100 | 0 | 0 |
| 3. Lauko sportinio inventoriaus (stacionaraus ir mobilaus) įsigijimas (komplektai) | 7 | 4 | 3 | 3 |
| 4. Inžinerinės techninės įrangos atnaujinimas ir įsigijimas vaikų ugdymui (%) | 10 | 20 | 20 | 20 |
| 5. Virtuvės techninės įrangos atjauninimas (%) | 20 | 20 | 20 | 20 |
| 6. Minkšto inventoriaus atnaujinimas (%) | 20 | 20 | 20 | 20 |

**V SKYRIUS**

**02 TIKSLUI ĮGYVENDINTI SKIRTI UŽDAVINIAI IR PRIEMONĖS**

 **Uždaviniai:**

 **02.01. Užtikrinti saugų, sėkmingą įstaigos funkcionavimą.**

Vadovaujantis Lietuvos Respublikos švietimo ir mokslo ministro 2011 m. gruodžio 12 d. įsakymu Nr. V-2368 patvirtintais švietimo aprūpinimo standartais ir kitais teisės aktais lopšelyje-darželyje kuriama sveika, saugi, higienos normas atitinkanti ugdymo(si) ir darbo aplinka

**Priemonės:**

 02.01.01. Inžinerinių tinklų remontas ir avarijų šalinimas.

 02.01.02. Virtuvės techninės įrangos ir inventoriaus atnaujinimas.

 02.01.03. Lopšelio-darželio infrastruktūros modernizavimas.

 **02.02. Gerinti lopšelio-darželio materialinę bazę, didinti pastato energetinį efektyvumą**

Siekiant gerinti įstaigos higienines sąlygas, būtina atnaujinti minkštą inventorių (patalynę, čiužinukus, darbo rūbus). Siekiant sutaupyti šildymo lėšas, išgauti pastato energetinį efektyvumą, būtina šildymo sistemos ir vandentiekio renovacija, pastato išorinių sienų šiltinimas.

 **Priemonės:**

 02.02.01. Minkšto inventoriaus atnaujinimas.

02.02.02. Vandentiekio ir šildymo sistemos renovacija.

 02.02.03. Pastato išorinių sienų šiltinimas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA SUDERINTA

Švietimo lopšelio-darželio „Kregždutė“ Šiaulių miesto savivaldybės administracijos

tarybos pirmininkas Švietimo, kultūros ir sporto departamento

 Švietimo skyriaus vedėja

Gerardas Mališauskas Violeta Damskienė

2016-11-24 2016-12-